CELEX: 32010D0149
Language: hu
Date: 2010-03-09 00:00:00
Title: 2010/149/: A Bizottság határozata ( 2010. március 9. ) a flonikamid, az ezüst-tioszulfát és a tembotrion elnevezésű új hatóanyagra vonatkozó ideiglenes engedélyek tagállamok általi meghosszabbításának engedélyezéséről (az értesítés a C(2010) 1255. számú dokumentummal történt) (EGT-vonatkozású szöveg)

10.3.2010   
            
            
               HU
            
            
               Az Európai Unió Hivatalos Lapja
            
            
               L 60/24
            
         A BIZOTTSÁG HATÁROZATA
   (2010. március 9.)
   a flonikamid, az ezüst-tioszulfát és a tembotrion elnevezésű új hatóanyagra vonatkozó ideiglenes engedélyek tagállamok általi meghosszabbításának engedélyezéséről
   (az értesítés a C(2010) 1255. számú dokumentummal történt)
   (EGT-vonatkozású szöveg)
   (2010/149/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (1) bekezdésének negyedik albekezdésére,
   mivel:
   
               (1)
            
            
               A 91/414/EGK irányelv 6. cikkének (2) bekezdésével összhangban a ISK Biosciences Europe S.A. 2003 decemberében kérelmet nyújtott be Franciaországnak a flonikamid hatóanyagnak a 91/414/EGK irányelv I. mellékletébe történő felvétele érdekében. A 2004/686/EK bizottsági határozat (2) megerősítette, hogy a benyújtott dokumentáció hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
            
         
               (2)
            
            
               A 91/414/EGK irányelv 6. cikkének (2) bekezdésével összhangban az Enhold B.V. vállalat 2003 januárjában kérelmet nyújtott be Hollandiának az ezüst-tioszulfát hatóanyagnak a 91/414/EGK irányelv I. mellékletébe történő felvétele érdekében. A 2003/850/EK bizottsági határozat (3) megerősítette, hogy a benyújtott dokumentáció hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
            
         
               (3)
            
            
               A 91/414/EGK irányelv 6. cikkének (2) bekezdésével összhangban a Bayer CropScience AG 2005 novemberében kérelmet nyújtott be Ausztriának a tembotrion hatóanyagnak a 91/414/EGK irányelv I. mellékletébe történő felvétele érdekében. A 2006/586/EK bizottsági határozat (4) megerősítette, hogy a benyújtott dokumentáció hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
            
         
               (4)
            
            
               A dokumentációk teljességének megerősítésére azért volt szükség, hogy részletes vizsgálatnak lehessen alávetni őket, és a tagállamok a szóban forgó hatóanyagokat tartalmazó növényvédő szerekre – legfeljebb három évre szóló – ideiglenes engedélyeket adhassanak ki, ha azok egyben eleget tesznek a 91/414/EGK irányelv 8. cikkének (1) bekezdésében meghatározott feltételeknek, különösen ami az irányelvben meghatározott követelményeknek megfelelően a hatóanyagok és a növényvédő szerek részletes vizsgálatára vonatkozó feltételeket illeti.
            
         
               (5)
            
            
               A 91/414/EGK irányelv 6. cikkének (2) és (4) bekezdésével összhangban megtörtént az említett hatóanyagok emberi egészségre és környezetre gyakorolt hatásainak vizsgálata a kérelmezők által javasolt felhasználási módok tekintetében. A referens tagállamok 2005. június 3-án (flonikamid), 2005. november 9-én (ezüst-tioszulfát) és 2007. február 2-án (tembotrion) a Bizottság elé terjesztették az anyagokra vonatkozó értékelő jelentések tervezetét.
            
         
               (6)
            
            
               Miután a referens tagállamok benyújtották az értékelő jelentések tervezetét, szükségesnek mutatkozott, hogy a kérelmezőktől további információkat kérjenek, majd a kapott információkat a referens tagállamokkal megvizsgáltassák és értékeltessék. Ezért a dokumentációk vizsgálata még folyamatban van, és nincs mód arra, hogy az értékelés a 91/414/EGK irányelvben előírt határidőre befejeződjön a 2008/353/EK bizottsági határozattal (5) (flonikamid), illetve a 2008/56/EK bizottsági határozattal (6) (ezüst-tioszulfát) összefüggésben.
            
         
               (7)
            
            
               Mivel az értékelés során mindeddig nem merült fel közvetlen aggodalomra okot adó körülmény, a tagállamok számára lehetővé kell tenni, hogy a kérdéses hatóanyagokat tartalmazó növényvédő szerekre kiadott ideiglenes engedélyeket a 91/414/EGK irányelv 8. cikkének rendelkezéseivel összhangban 24 hónappal meghosszabbítsák annak érdekében, hogy a dokumentációk vizsgálata folytatódhasson. Az értékelés és a döntéshozatali folyamat a flonikamid, az ezüst-tioszulfát és a tembotrion hatóanyagnak az I. mellékletbe történő lehetséges felvételére vonatkozó határozat tekintetében várhatóan 24 hónapon belül lezárul.
            
         
               (8)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A tagállamok legkésőbb 2012. május 31-ig tartó időszakra meghosszabbíthatják a flonikamid, az ezüst-tioszulfát és a tembotrion hatóanyagot tartalmazó növényvédő szerekre vonatkozó ideiglenes engedélyeket.
   2. cikk
   Ez a határozat 2012. május 31-ig marad hatályban.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2010. március 9-én.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 230., 1991.8.19., 1. o.
   
      (2)  HL L 313., 2004.10.12., 21. o.
   
      (3)  HL L 322., 2003.12.9., 28. o.
   
      (4)  HL L 236., 2006.8.31., 31. o.
   
      (5)  HL L 117., 2008.5.1., 45. o.
   
      (6)  HL L 14., 2008.1.17., 26. o.